Illum il-Kunsill adotta konklużjonijiet li jistabbilixxu l-prijoritajiet tal-UE għall-2022-2025 għall-ġlieda kontra l-kriminalità serja u organizzata permezz tal-pjattaforma multidixxiplinari Ewropea kontra t-theddid kriminali (EMPACT). Fil-qafas tal-EMPACT, l-istati membri tal-UE, l-aġenziji u atturi oħra ser jaħdmu flimkien mill-qrib biex jindirizzaw dan it-theddid kriminali ewlieni, bl-użu ta' għodod bħal taħriġ fl-infurzar tal-liġi u azzjonijiet operazzjonali konġunti biex jiżżarmaw in-networks kriminal u l-istrutturi u l-mudelli tan-negozju tagħhom. Abbażi tal-valutazzjoni tat-theddida tal-kriminalità serja u organizzata fl-UE tal-2021, ippreżentata mill-Europol, l-istati membri identifikaw 10 prijoritajiet relatati mal-kriminalità: Networks kriminali ta' riskju għoli Jiġu identifikati u żarmati networks kriminali ta' riskju għoli attivi fl-UE, b'enfasi speċjali fuq dawk li jużaw il-korruzzjoni, atti ta' vjolenza, l-armi tan-nar u l-ħasil tal-flus permezz ta' sistemi finanzjarji paralleli moħbija. Attakki ċibernetiċi Jintlaqtu t-trasgressuri kriminali li jorganizzaw attakki ċibernetiċi, b'mod partikolari dawk li joffru servizzi kriminali speċjalizzati online. Traffikar ta' bnedmin Jiġu żarmati n-networks kriminali involuti fit-traffikar tal-bnedmin, b'enfasi speċjali fuq dawk li jisfruttaw lill-minorenni, dawk li jużaw jew jheddu li jużaw il-vjolenza kontra l-vittmi u l-familji tagħhom u dawk li jirreklutaw u jirreklamaw il-vittmi online. Jiġi miġġieled l-abbuż tat-tfal online u offline, inkluż il-produzzjoni u t-tixrid ta' materjal ta' abbuż tat-tfal kif ukoll l-isfruttament sesswali tat-tfal online. Faċilitazzjoni ta' immigrazzjoni illegali Jiġu miġġielda n-networks kriminali involuti fil-faċilitazzjoni ta' immigrazzjoni illegali, b'mod partikolari dawk li jipprovdu servizzi ta' faċilitazzjoni tul ir-rotot migratorji ewlenin. Traffikar ta' drogi Jiġu identifikati u jintlaqtu n-networks kriminali involuti fit-traffikar tad-drogi, inkluż it-traffikar u d-distribuzzjoni tal-kannabis, il-kokaina, l-eroina, id-drogi sintetiċi u s-sustanzi psikoattivi ġodda. Frodi, kriminalità ekonomika u finanzjarja Jintlaqtu l-kriminali li jorkestraw frodi, reati ekonomiċi u finanzjarji, inkluż skemi ta' frodi online, frodi tas-sisa, frodi intrakomunitarja b'negozjant nieqes (frodi MTIC), kriminalità tal-proprjetà intellettwali, falsifikazzjoni ta' oġġetti u muniti, finanzi kriminali u ħasil tal-flus. Kriminalità organizzata kontra proprjetà Jiġu żarmati networks kriminali involuti fil-kriminalità organizzata tal-proprjetà, b'enfasi partikolari fuq serq, serq bi żgass u serq aggravat bi vjolenza organizzati, kriminalità relatata mat-traffikar ta' vetturi u kummerċ illegali ta' oġġetti kulturali. Jiġu miġġielda n-networks kriminali involuti fil-forom kollha ta' kriminalità ambjentali u b'mod partikolari dawk b'kapaċità li jinfiltraw strutturi ta' negozju legali jew jistabbilixxu l-kumpaniji tagħhom stess biex jiffaċilitaw ir-reati tagħhom. Traffikar ta' armi tan-nar Jintlaqtu kriminali involuti fit-traffikar, id-distribuzzjoni u l-użu illeċitu ta' armi tan-nar. Minbarra dawn il-prijoritajiet, il-produzzjoni u l- forniment ta' dokumenti frodulenti u foloz ser jiġu indirizzati bħala għan strateġiku orizzontali komuni, peress li huma faċilitatur ewlieni għal ħafna reati. Kuntest L-EMPACT hija inizjattiva tal-UE multidixxiplinari, immexxija mill-intelligence u bbażata fuq l-evidenza li għandha l-għan li tindirizza t-theddid ewlieni tal-kriminalità li qed tiffaċċa l-UE. Hija mmexxija mill-istati membri u tinvolvi ħafna korpi li jaħdmu id f'id, inkluż aġenziji tal-infurzar tal-liġi, istituzzjonijiet u aġenziji tal-UE, organizzazzjonijiet pubbliċi u privati u pajjiżi u organizzazzjonijiet rilevanti mhux tal-UE. Tinkludi kemm miżuri preventivi u repressivi kif ukoll azzjonijiet operazzjonali u strateġiċi. Din l-inizjattiva ġiet implimentata għall-ewwel darba bejn l-2012 u l-2013, segwita minn żewġ ċikli sħaħ ta' 4 snin bejn l-2014-2017 u l-2018-2021. F'Marzu 2021, il-Kunsill adotta konklużjonijiet dwar il-kontinwazzjoni permanenti tal-EMPACT bħala strument ewlieni għall-kooperazzjoni operazzjonali fil-ġlieda kontra l-kriminalità internazzjonali organizzata u serja. L-EMPACT ser tkompli ssegwi ċikli ta' erba' snin li jibdew bil-valutazzjoni tat-theddid kriminali u l-adozzjoni tal-prijoritajiet tal-UE dwar il-kriminalità. Għal kull waħda minn dawn il-prijoritajiet, wara ser jiġu żviluppati, implimentati u mmonitorjati pjanijiet ta' azzjoni operazzjonali annwali. Fi tmiem iċ-ċiklu ta' 4 snin, issir evalwazzjoni indipendenti biex tivvaluta l-implimentazzjoni u l-eżitu tagħha u bħala input għaċ-ċiklu li jmiss. Konklużjonijiet tal-Kunsill li jistabbilixxu l-prijoritajiet tal-UE għall-ġlieda kontra l-kriminalità serja u organizzata għall-EMPACT 2022 - 2025 Il-ġlieda tal-UE kontra l-kriminalità organizzata 2018-2021 (informazzjoni ġenerali)